ועדת העלייה, הקליטה והתפוצות, כנסת 25, פרוטוקול מספר 104, 2023-11-13 00:00

עודד פורר: שלום לכולם, היום ה-13 בנובמבר 2023, כ"ט בחשוון תשפ"ד, ואני מתכבד לפתוח את ישיבת ועדת העלייה, הקליטה והתפוצות בנושא סיוע המדינה למדענים עולים ותושבים חוזרים בעת מלחמת "חרבות ברזל"

עודד פורר:  צריך להזכיר שהדיון הזה היה מיועד להיות ישיבת מעקב עם פתיחת כנס החורף לדיון שקיימנו כבר בנושא במאי 2023

עודד פורר:  בדיון הקודם דובר על קליטתם של 28 מדענים עולים באוניברסיטאות השונות שעלו לישראל בעקבות מלחמת רוסיה-אוקראינה

עודד פורר:       תקציב משרד העלייה והקליטה לתמיכה במדענים עולים ותושבים חוזרים לפי הנתונים שבידינו ירד בעשור האחרון ב-38% וסכומי הסיוע עבור כל מדען בתוכניות השונות לא עודכנו במשך 6 שנים

עודד פורר:  עוד דובר בדיון הקודם על מחסור בתקנים באוניברסיטאות, שבעקבות החלטת ממשלה בנושא מחויבות לקלוט את המדענים בתום 5 שנים

עודד פורר:  ההצטרפות לתוכנית קמ"ע ב' כרוכה במגבלת גיל – מעל גיל 45 – ולא ניתן להשתתף בתוכניות קודמות של המשרד

עודד פורר:  המדענים העולים שעוסקים בתחומי החברה והרוח לא יכולים להיקלט בשוק הפרטי, בניגוד למדענים שעוסקים במדעים מדויקים, שלהם הרבה פעמים יש היצע הרבה יותר גדול ומגוון תעסוקה בשוק הפרטי

עודד פורר:       בסיכום הדיון הקודם התבקשו משרד העלייה והקליטה, ות"ת ונציגי המוסדות האקדמיים למצוא דרך להרחיב את תוכנית קליטת המדענים העולים

עודד פורר:  ב-13 בספטמבר 2023 פרסם משרד העלייה והקליטה הודעה על הקפאה תוכנית קליטה וסיוע למדענים עולים ותושבים חוזרים

עודד פורר:  לפי גורמים באוצר אז נאמר שנגמר התקצוב לתוכנית ואושרה תוכנית חדשה, תוכנית עמית מחקר להבאת מדענים לישראל, שתוקצבה ב-5 מיליון שקלים בשנה

עודד פורר:       הודענו אז שנקיים דיון בנושא אבל הבנו שההחלטה לסגור את התוכנית בוטלה וב-26 בספטמבר הודיע המשרד שתוכנית הקליטה והסיוע לעידוד מדענים עולים ותושבים חוזרים לא תקוצץ

עודד פורר:  נשלחה גם הודעה לכל מנהלי האוניברסיטאות שלא ייפגע הסיוע בהעסקת מדענים ממשיכים שכבר אושרו ותאושר תמיכה בהעסקת מדענים חדשים שאושרו כבר ברמה העקרונית להשמתם במקום העבודה וצפויים להשלים את עלייתם ארצה השנה

עודד פורר:  אנחנו מבינים שמדענים שעברו ועדה בספטמבר טרם קיבלו מענה להעסקה

עודד פורר:  אנחנו לא יודעים מה קורה בהיבט הזה

עודד פורר:       אנחנו נרצה לקבל גם הברה ממשרד הקליטה לגבי התוכניות להמשך, מה התוכניות ל-2024

עודד פורר:  נראה שהצורך בעניין הזה הולך לגבור

עודד פורר:  האם ישנה היערכות נוכח התגברות האנטישמיות במוסדות אקדמיים בעולם לקליטה של מדענים עולים בשנה הבאה? ברור לחלוטין שאנחנו נמצאים במצב אחר היום מהמצב שהיינו לפני אותה שבת שחורה

עודד פורר:  זה נכון כמעט בכל פרמטר שבו מדינת ישראל עוסקת, בוודאי גם בעניין הזה

עודד פורר:      פרופ' לאוניד דינביץ', בבקשה

לאוניד דינביץ': שלום לכולם

לאוניד דינביץ':  ראשית אני מצטער שלא יכולתי להגיע לכנסת ואשתתף בזום

לאוניד דינביץ':  אני אגיד מספר מילים בשפה הרוסית

לאוניד דינביץ':  (אמר דברים בשפה הרוסית, להלן תרגומם)

אסיה ציירסקי: שלום לכולם, הפרופסור אומר שלצערו הרב כל התוכניות והפרויקטים שבשנים האחרונות הוא ליווה בהן מדענים עולים בתחומים רבים – ביטחון, חקלאות, מדע וכו' – נסגרו לאחרונה

אסיה ציירסקי:  הוא רוצה היום לדון בשלושה נושאים: הנושא הראשון, פרופסורים ואנשי אקדמיה לא עושים עלייה לישראל כיוון שבארץ אין תוכנית ארוכת טווח לקליטתם בתחומי המדע

אסיה ציירסקי:  הם לא רואים את עתידם, גם המקצועי, וגם, כתוצאה מכך, האישי

אסיה ציירסקי:  אז אנחנו מאבדים עליית אנשי אקדמיה בדרגה גבוהה כי אין תוכנית ארוכת טווח

אסיה ציירסקי:  יש לקחת בחשבון שעתיד מדינת ישראל קשור ישירות לפיתוח המדע, זה בעצם העתיד שלנו ולא לקחת זאת בחשבון זה פשע

אסיה ציירסקי:  הנושא השני שהוא רוצה לעלות הוא שבכל הארץ, בכל הרשויות, הוקמו בתי מדענים, שזה היווה, ועדיין מהווה, פוטנציאל ענק בתחום המדע

עודד פורר: זה לא נושא הדיון, זה ממש דיון מעקב, דיון ספציפי

עודד פורר:  תודה רבה, פרופ' דינביץ'

עודד פורר:  משרד העלייה והקליטה, בבקשה

עזרא זינגר: אני קצת אשקף את המצב שלנו נכון להיום, חלק מהמצב כבר הצגת בפתיחה

עזרא זינגר:  כרגע, מבחינת המשרד, העלייה הגדולה שחווינו בשנה שעברה בעקבות המלחמה באוקראינה הביאה לכך שעלה מאוד התקציב הנדרש וזה הציב אתגר מאד גדול למשרד בהיבט הזה

עזרא זינגר:  כן נעשו מאמצים מאוד מאוד גדולים לייצר עוד מקורות תקציביים למדענים שמגיעים למרות המצב המאתגר, ולכן באמת יצא בסופו של דבר מכתב מטעם המנכ"ל שמתחייב על סיוע למדענים שנמצאים בשנה שנייה ושלישית, מה שנקרא מדענים ממשיכים, ולמדענים שנמצאים בטיפול

עזרא זינגר:  הגדרנו את זה בקנה בזמנו, כלומר מי שנמצא כרגע בטיפול, אנחנו יודעים עליו והוא שנה ראשונה

עזרא זינגר:      גם אגיד, וזה חשוב, שלא שינינו עדיין, למרות כל האתגר התקציבי שהמשרד נמצא בו, נהלים

עזרא זינגר:  הליווי האישי למדענים ע"י יועצים פרטניים שמסייעים להם בחיפוש משרות מדעיות ממשיך

עזרא זינגר:  ממשיכים עם התוכנית לשמירה על קשר עם מדענים ישראליים בחו"ל שמנוהלת ע"י ScienceAbroad גם ב-2024 ללא פגיעה

עזרא זינגר:  ויש לנו את התוכנית החדשה שיזמנו עם הוות"ת שנמצאת באוויר והוות"ת למעשה בשלב בחירת המועמדים

עזרא זינגר:  יש לנו בין 15 ל-17 מדענים עולים/תושבים חוזרים, שמתוכם אני מקווה שיבחרו כמה שיותר עולים ותושבים חוזרים שהם גם בקנה

עזרא זינגר:  התוכניות האלה לא נפגעו

עזרא זינגר:      קמ"ע ב' גם כן ממשיכה, אמנם עם הגבלה לשני מדענים בלבד השנה לאור המצב התקציבי

עזרא זינגר:  לגבי 2024, כולם יודעים שהאוצר הולך לפתוח לאור המצב הביטחוני את כל התקציבים של כל המשרדים ולכן אנחנו לא יודעים מה הולך להיות ב-2024

עודד פורר: היכן אתם הולכים לתעדף את זה? קודם כל בואו נדבר על העולם שלפני ה-7 באוקטובר

עודד פורר:  בעולם שלפני ה-7 באוקטובר הייתה פה עלייה במספר המדענים העולים בהיקפים חסרי תקדים

עודד פורר:  מ-80 מדענים שעלו מרוסיה ב-2018, אנחנו מדברים על 464 ב-2023 ועל 392 ב-2022

עודד פורר:  זו קפיצה מטורפת

עודד פורר:  זה מספרים בלי שום הלימה למה שקורה בתקציב

עודד פורר:       אז שאלה אחת היא האם בכלל מתייחסים לאוכלוסייה הזאת ורוצים לעשות להם תוכנית או לא, נכון לפחות לנתונים שכאן מבחינתכם – מה שהיה פחות או יותר, אם כי כנראה גם זה לא היה, אפילו שיש גידול של למעלה מפי חמישה במספר העולים השנתי

עודד פורר:  זו אמירה

עודד פורר:  אני לא מסכים איתה

עודד פורר:  אני לא מסכים איתה

עודד פורר:  המשרד גם אומר שהוא לא אומר את זה אבל דה-פקטו זה מה שהוא עושה כשהוא חותך את התוכניות

עודד פורר:      עכשיו אנחנו נמצאים במצב עוד יותר מורכב, כי אנחנו אחרי השבת השחורה חווים עלייה אדירה באנטישמיות בכל המוסדות האקדמיים הבינלאומיים, מה שכנראה יוביל לכך, או יכול להוביל לכך, שתהיה עלייה במספרים

עודד פורר:  אני חושב שזה אינטרס של מדינת ישראל שיחזרו לכאן, זה האינטרס שלנו שנראה כאן גם עלייה גדולה וגם חזרה גדולה של מדענים

עודד פורר:  אתם עושים משהו בעניין? אתם מכינים איזושהי תוכנית סביב הנושא הזה?     

עזרא זינגר: אני אחזור על האמירה שגם נכתבה כמענה

עזרא זינגר:  את השלכות אנחנו נראה ב-2024

עזרא זינגר:  על גל העלייה שעלה בסוף 22 עשינו תוכנית מיוחדת וקלטנו דרכה, במימון נרחב כמה שאפשר, מהגל שהגיע מהמלחמה

עזרא זינגר:  עכשיו, לאור גל האנטישמיות, קודם כל, באמת המשכנו את התוכנית של ScienceAbroad לטובת שמירה על קשר עם מדענים ישראלים

עזרא זינגר:  זה אמור לתת את המענה לפחות בשמירה על קשר איתם כמה שאפשר בחו"ל ולשמור עליהם מכל מיני פעילויות שיבוצעו

עזרא זינגר:       לגבי התקציב של 2024, סמנכ"ל הכספים פה אבל כמו שכתבנו במענה, אנחנו נעמוד על כך שלא יופסק המימון למדענים שממשיכים לשנים השנייה והשלישית, אבל ככל שיינתן ינסו למצוא את האפשרות לתקצב גם מדענים חדשים

עודד פורר: איפה זה בסדרי העדיפויות שלכם?     

עזרא זינגר: יש תקציב מוגבל, יש סוג של טרייד-אוף מול צרכים אחרים בסיסיים להרבה מאוד עולים והמשרד צריך לעשות את התעדוף

עודד פורר: זה מה שאני שואל, מה התעדוף

עזרא זינגר: ל-2024 כרגע אין לנו תוכנית תקציבית אז קשה לנו לדעת מה תהיה התמונה

עודד פורר: אין לכם תעדוף ל-2024?     

עזרא זינגר: לא שידוע לי כרגע

עודד פורר: משרד האוצר?     

תאיר ראבוחין: כרגע אין ודאות באופן כללי לתקציב 2024

תאיר ראבוחין:  ברור שככל שהדבר הזה יהיה מספר אחד בסדרי העדיפויות אני לא רואה סיבה שהדבר הזה לא יתוקצב, אבל מן הסתם יש למשרד הקליטה צרכים רבים

עודד פורר: למשרד הקליטה אין סדרי העדיפויות לפי מה שאני מבין

עזרא זינגר: לא, לא אמרתי שאין סדרי עדיפויות

עזרא זינגר:  כרגע, מהפרספקטיבה שלי בנקודת הזמן הנוכחית, אני לא יכולה להגיד לכם סדרי עדיפות כאלה או כאלה

עזרא זינגר:  אני חושבת שהמשרד באיזשהו שלב של חשיבה מה יהיה, מה בסופו של דבר יגיע ואיך מחלקים לצרכים

עודד פורר: ומה לגבי הקיים? זו כן שאלה לאוצר

תאיר ראבוחין: לגבי הקיים, כמו שגרנית אמרה, אנחנו בשיח שוטף עם משרד הקליטה, גם בנוגע לצרכים הייעודים עכשיו של המלחמה, פינויים ודברים רבים שהמשרד עושה בהקשר הזה, אבל גם לגבי השוטף - - -     

עודד פורר: מדענים חדשים לא נקלטים? רק מי שכבר בתוך המערכת?      

תאיר ראבוחין: נכון לעכשיו, יש החלטה של משרד הקליטה והצלחנו לייצר את ההסטות באופן כזה שנצליח לתת מענה לכל המדענים שנמצאים כאן

תאיר ראבוחין:  כרגע גם לא נצפתה עלייה משמעותית שקורית בימים אלה

תאיר ראבוחין:  ברור שלהמשך, כשתהיה קצת יותר ודאות לגבי המציאות שאנחנו נמצאים בה והתקציב, כמובן שנהיה בשיח מחודש על סדרי העדיפויות

עודד פורר: הסוכנות היהודית, בבקשה

אסיה ציירסקי: אני רוצה לחזק ולהגיד שלנו, כסוכנות היהודית, קודם כל, יש שיתופי פעולה מצוינים עם אגף הקליטה במדע

אסיה ציירסקי:  אנחנו גם מספרים כל הזמן למועמדי עלייה בחו"ל, במערב, בארצות הברית, בחבר העמים, בכל מקום, על השירותים המצוינים ולנו זה כלי לעידוד עלייה חד משמעי, כי זה הדבר שמושך לכאן באמת את הצעירים מהאקדמיה

עודד פורר: אבל אין תוכנית היום

אסיה ציירסקי: אני מדברת עד ה-6 באוקטובר, פשוט אני מחזקת את הצורך כי זה בהחלט כלי לעידוד עלייה של אותן אוכלוסיות שאנחנו רוצים לראות

אסיה ציירסקי:  אנחנו רוצים את כולם אבל במיוחד את אותן אוכלוסיות

אסיה ציירסקי:  עכשיו זה נעצר אבל זה בהחלט היה כלי להבאה לכאן צעירים משכילים, כוח עבודה מצוין ומשאב אנושי דרוש

אסיה ציירסקי:  אז אני רק מחזקת את הצורך ולא רק לאלה שכאן אלא לגלים הבאים

עזרא זינגר: אני כן אציין לגבי מי שהיה כרגע בוועדות – מאוגוסט הייתה איזושהי עצירה, המשרד עשה עבודה מאוד מאוד אינטנסיבית מול האוצר כדי להביא את התקציב לאוגוסט, ספטמבר ואוקטובר, כלומר, למי שכרגע, היום יוצאים חוזים

עודד פורר: למי שהיה בתוך התהליך?     

עזרא זינגר: כן

שלומית אבינח: כמה מועמדים חדשים יש ללא מענה?     

עזרא זינגר: כמה עשרות

עזרא זינגר:  זו שאלה טובה כי אנחנו אוספים את המידע

עזרא זינגר:  יש תזוזה, חלק נכנסים, חלק היו אמורים להגיע ולא מגיעים, חלק הגיעו ועזבו

עודד פורר: אבל חשיבה לעתיד גם נוכח נושא האנטישמיות, אין לכם כרגע איזה סטייטמנט בעניין הזה?     

עזרא זינגר: כרגע לא נאמר לי

עודד פורר: נדב, בבקשה

נדב דואני: תודה ליושב-הראש על הדיון החשוב הזה

נדב דואני:  אני רוצה להפנות זרקור על נושא ל מדענים ישראליים חוזרים

נדב דואני:  לשמחתי אני יכול להגיד שגם השר, גם המנכ"ל וגם גרנית, מנהלת האגף, בשיח מתמיד אתנו, פורה ופתוח לשיתופי פעולה, כשבסוף השאלה היא תמיד שאלה תקציבית, מאיפה יגיע הכסף

נדב דואני:       אני רוצה לתת להגיד כמה מילים על מה שקורה בחו"ל

נדב דואני:  אני חושב שיש פה הזדמנות אדירה להחזרת מדענים ומדעניות ישראלים הביתה למדינת ישראל

נדב דואני:  אני שם רגע בצד את הסיפור של העולים, שהוא מספיק חשוב, אבל תמיד כשאנחנו מדברים על מדען ישראלי שיחזור לארץ זה plug and play, הוא מכיר את התרבות הישראלית, הוא מכיר את השפה, אין לו קשיי קליטה, יש לו משפחה פה, הוא נכנס לתוך המערכת וכבר הופך להיות יצרני עבור האקדמיה, עבור הכלכלה הישראלית, ויש פה הזדמנות נהדרת להביא אותם

נדב דואני:      גילויי האנטישמיות הם מטורפים

נדב דואני:  אנחנו שומעים על הרווארד, שומעים על MIT, אבל זה נמצא ממש בכל מקום

נדב דואני:  זה נמצא בקורנל, בסטנפורד, במישיגן, באנגליה, בפנסילבניה ובאגודות מקצועיות שקוראות לחרם על מדינת ישראל

נדב דואני:  עשינו סקר ושאלנו דווקא את הסטודנטים שלנו לרפואה שנמצאים באירופה מה הם מרגישים

נדב דואני:  גילינו ש-28% חוששים להגיע לאקדמיה בזמן הפגנות ועוד 30% ביום-יום

נדב דואני:  35% מפחדים להסתובב בעיר, 62% מצניעים סממנים יהודיים בקמפוסים

נדב דואני:  זה מספרים מטורפים שראינו אולי ממש לפני השואה

נדב דואני:  42% מפסידים שיעורים באקדמיה, 53% הפסידו שיעורים כי הם מפחדים מקולגות שלהם שנמצאים איתם בתוך הקמפוס, נמצאים איתם ביחד

נדב דואני:  הנתונים היא מאוד מאוד קשים

נדב דואני:  55% דיווחו על גילויי אנטישמיות

נדב דואני:  30% זיהו שהפקולטה שלהם הביעה תמיכה או הזדהות עם מדינת ישראל כשקרוב ל-50% לא הביעו הזדהות עם מדינת ישראל וכן הלאה וכן הלאה

נדב דואני:  הנתונים הם קשים מאוד

נדב דואני:       אני חושב שיש פה הזדמנות נהדרת ולכן אנחנו צריכים את משרד האוצר

נדב דואני:  משרד הקליטה זמין, פנוי ומאוד רוצה לעשות את זה

נדב דואני:  אנחנו ב- ScienceAbroadזמינים למשימה הזאת ומוכנים להסתער עליה, פשוט צריך הפניית משאבים

נדב דואני:  אני מבין שאנחנו במשבר כלכלי, אנחנו מבינים שאנחנו במלחמה, מיליארדים מופנים לשם, אבל אני חושב שאם יהיה תקציב לזה, שיופנה גם לאקדמיה מצד אחד וגם לתעשייה – שאני לא רואה פה לצערי נציגים מהתעשייה הישראלית, יש לנו הזדמנות לקלוט ולסייע בסופו של דבר לתעשייה ולקדם אותה, אם זה באמצעות פטנטים, אם זה באמצעות ידע מקצועי שהם רכשו לאורך השנים בחו"ל – אם תהיה פה תוכנית לאומית שתגיד שבגלל המשבר הזה נוכל להשיג המון הישגים למדינת ישראל לשנים הבאות קדימה

עודד פורר: תודה

עודד פורר:  פרופ' מלאת שמיר, סגנית הנשיא לבינלאומיות, אוניברסיטת תל אביב, בבקשה

מלאת שמיר: תודה על ההזמנה לדיון החשוב הזה

מלאת שמיר:  אני רוצה לומר כמה מילים מהפרספקטיבה של אוניברסיטת תל אביב אבל אני חושבת שאני מדברת מהפרספקטיבה של כל אוניברסיטאות המחקר

מלאת שמיר:  כולנו נמצאים במצב דומה

מלאת שמיר:  אני אחדד שתי נקודות, חלקן כבר עלו אבל אני חושבת שאני יכולה לדווח עליהן מהקו הראשון

מלאת שמיר:  הנקודה הראשונה היא לגבי הדוקטורנטים, הפוסט-דוקטורנטים, החוקרים שכבר נמצאים בארץ, או שהם כבר באמצע הלימודים שלהם באוניברסיטה, או שהם עמדו להתחיל ובאו לארץ מתוך מחשבה שהיא יתחילו את לימודיהם באוניברסיטת תל אביב וכרגע נמצאים בחוסר ודאות מוחלט לגבי עתידם

מלאת שמיר:  מדובר בכמה עשרות רק באוניברסיטת תל אביב

מלאת שמיר:       אנחנו מאוד מודאגים לגבי היכולת שלנו להמשיך ולקיים אותם ואת המחקר החשוב שהם עושים אצלנו וצריך לשים את זה על השולחן

מלאת שמיר:  אפילו אם ב-23 בסופו של דבר נמצא בצינורות ויאושר להם, אנחנו חושבים על 24 וחלק מהמקרים על 25

מלאת שמיר:  האנשים האלה קיבלו סוג של הבטחה שהם יוכלו לחקור כאן וכרגע הם באמת - - -     

עודד פורר: לפי מה שאני מבין, משרד האוצר ומשרד הקליטה, האנשים האלה לא צריכים לחשוש

עזרא זינגר: אנחנו מאשרים עכשיו את מי שנמצא בשנה השנייה והשלישית עד סוף 2023 ואת מי שנמצא בקנה

עודד פורר: ומה יקרה אתם ב-24?     

עזרא זינגר: בעיקרון תינתן קודם כל עדיפות להארכות הסיוע - - -     

עודד פורר: אבל אנשים שנמצאים כבר בתוך התהליך הזה,  אתם לא נותנים להם שום ודאות בעצם, רק עד 31 בדצמבר השנה

עזרא זינגר: המשרד בהחלט רואה את החשיבות להמשיך ולעמוד בהארכות הסיוע, בטח לשנה שנייה ושלישית, וכמו שנכתב כמענה לוועדה, ככל שיינתן ננסה למצוא את האפשרות לתקצב גם מדענים חדשים וכמובן שנעמוד על אי הפסקת המימון למדענים של שנה שנייה ושלישית

עזרא זינגר:  האוצר פה כמובן צריך להיות מגויס לנושא

עזרא זינגר:  קיימת הבנה של החשיבות המאוד מאוד גדולה

עזרא זינגר:  אני חושבת שהמשרד באמת מנסה לענות על הצרכים

עזרא זינגר:  אני חושבת שנעשה גם שיח יחד עם המוסדות, המנכ"ל היה איתם בקשר והם יודעים איפה אנחנו נמצאים מבחינת תקציבית

עזרא זינגר:  שיקפו להם את הצרכים

עודד פורר: פרופ' שמיר, תמשיכי

מלאת שמיר: הנקודה השנייה כבר עלתה ואני מרגישה צורך לחזק אותה גם מנקודת המבט שלי

מלאת שמיר:  אני סגנית נשיא לקשרים בינלאומיים באוניברסיטת תל אביב

מלאת שמיר:  אני נמצאת בקשר יומיומי עם קולומביה, עם הרווארד, עם MIT, ועם עוד שלל אוניברסיטאות – אגב, לא רק בארצות הברית – שהן שותפות שלנו למחקר ולשיתופי פעולה אקדמיים

מלאת שמיר:  אנחנו שומעים את הקולות והקולות אומרים לנו שיש כאן פוטנציאל אדיר לקליטה של מדענים מהשורה הראשונה בשנים הקרובות

מלאת שמיר:  קשה לדבר במצב הנוכחי על הזדמנויות אבל זו האמת

מלאת שמיר:  כמה שאנחנו שקועים בתוך אווירת משבר, המשבר הזה גם ייצר עבור המדע בישראל הזדמנות פז לקלוט לכאן את טובי החוקרים באירופה, בארצות הברית, אלה יתווספו כמובן לאלה שהגיעו אלינו מרוסיה ואוקראינה, שגם הם היו תוספת חשובה למחקר אצלנו

מלאת שמיר:      אני חושבת שלמדינת ישראל אין אפשרות לפספס את ההזדמנות הזאת

מלאת שמיר:  החשיבות של זה היא באמת ראשונה במעלה, וכולל גם פה, כמו שנדב אמר ישראלים חוזרים, אבל לא רק

מלאת שמיר:  יש התעניינות עצומה לבוא הנה

מלאת שמיר:  צריך להכין איזושהי פלטפורמה ל-24, ל-25, לקלוט את האנשים האלה

מלאת שמיר:  תודה רבה

עודד פורר: תודה

עודד פורר:  ז'אנה צ'רנורודסקי טברסקי, בבקשה

ז'אנה צ'רנורודסקי טברסקי: תודה רבה

ז'אנה צ'רנורודסקי טברסקי:  שלום לכולם, אני פה יחד עם ד"ר אולגה אורלובה, ואנחנו מבקשים שגם היא תדבר

ז'אנה צ'רנורודסקי טברסקי:  היא נציגה של קהילה של עליית מדענים ב-2022 ויש מספר נקודות חשובות מאוד שהן מחוץ לשיח, עדיין לא נכנסו, דברים חדשים וגם אולי פתרונות חדשים

ז'אנה צ'רנורודסקי טברסקי:       כבר נאמר שתוכנית שפירא צריכה לעבור מודרניזציה והתאמה למספר של מדענים

ז'אנה צ'רנורודסקי טברסקי:  מספר המדענים הוא בין 500 ל-1000 ואולגה מתחילה לעשות על כך מחקר בדיוק בתוכנית שפירא, שהתקבלה ואושרה

ז'אנה צ'רנורודסקי טברסקי:  למרות תוכנית שפירא והמימון שיש, העולים לא מוצאים את המעסיקים שלהם, למרות שתיאורטית הם כן יכולים להגיש

ז'אנה צ'רנורודסקי טברסקי:  למה יש כל כך מעט הגשות במשרד הקליטה? כי הם לא מוצאים מעסיקים שמעוניינים בהעסקה שלהם במסגרת התוכנית

ז'אנה צ'רנורודסקי טברסקי:  אנחנו מציעים למשרד העלייה והקליטה לעשות יריד תעסוקה למדענים – כמו שמשרד העלייה והקליטה נהג לעשות בשנים קודמות למקצועות שונים, לפלחים שונים – שיפגיש אותם עם מעסיקים פוטנציאליים, כי יכול להיות שבכלל יש להם את התקציב הדרוש

ז'אנה צ'רנורודסקי טברסקי:       חוץ מזה, אפילו אם תהיה תוכנית שפירא ותהיה הרחבה של תוכנית קמ"ע, במסגרת התוכניות האלה כל מדען שמתקבל לאוניברסיטה מתקבל בתפקיד שולי, התפקיד השולי הזה לא מאפשר למדען להגיש בקשות לגרנטים בינלאומיים

ז'אנה צ'רנורודסקי טברסקי:  בתוך אלה שהגיעו ארצה – ה-1000 האלה או אפילו ה-500 – יש רבים שהם בעלי שם בין-לאומי, בעלי שם ותוצאות מחקר בינלאומי מוכרים בעולם, שעזבו את המעבדות שלהם, את הקבוצות והפרויקטים שלהם ועשו עלייה ארצה

ז'אנה צ'רנורודסקי טברסקי:  עכשיו הם מנותקים מהמחקר והם יכולים מפה להגיש את הבקשות לגרנטים, אבל אין להם סטטוס

ז'אנה צ'רנורודסקי טברסקי:  אנו מציעים לראות אפשרות לקלוט אותם במוסדות מחקר, לא בהכרח אוניברסיטאות ולא בהכרח במשכורות אבל שיהיה להם סטטוס להגיש בקשות לגרנטים

ז'אנה צ'רנורודסקי טברסקי:  אז הם יוכלו בעצם בכוחות עצמם ליצור להם מקומות עבודה

עודד פורר: ברור

עודד פורר:  תרצי להעביר לאולגה את זכות הדיבור?     

ז'אנה צ'רנורודסקי טברסקי: כן, כי היא המנהלת האדמיניסטרטיבית של תוכנית חינוכית בכפרי נוער, בתי ספר ופנימיות, שם מאוד זקוקים למורים

אולגה אורלובה: (אמרה דברים בשפה האנגלית, להלן תרגומם:)     שלום, חברי ועדה נכבדים, אני בישראל קצת יותר משנה, יש לי תואר דוקטור באקולוגיה אבל אני עובדת בתחום העיתונות והתקשורת המדעית כעשרים שנה

אולגה אורלובה:  לפני כשבועיים קיבלתי מלגה ממשרד העלייה לערוך מחקר על שיתופי פעולה מדעיים

אולגה אורלובה:  אני אדבר על הקולגות שלי

אולגה אורלובה:  השאלה מראשונה שנשאלתי עליה במהלך כל השנה האחרונה היא כמה מדענים הגיעו לישראל? יהיה קל לענות על השאלה הזו אם משרד העלייה או משרד הפנים היו מוציאים את המידע הזה ממאגרי הנתונים שלהם

אולגה אורלובה:  בשני המשרדים ישנם טפסים שהמדענים ממלאים, הם מצהירים על המקצוע שלהם ועל התואר המדעי

אולגה אורלובה:  השלב הראשון שיש לעשות הוא ליצור  מאגר מכל המידע שנצבר במשרדים אלו, כך נוכל להבין מי הגיע ומה תחום ההתמחות שלו ותהיה לנו תשובה לשאלה הראשונה

אולגה אורלובה:       בנוסף, אנחנו יודעים שלמדינת ישראל ולאוניברסיטאות בישראל אין כסף להביא מדענים עכשיו, לכן אנחנו יכולים להציע פתרון יצירתי למנוע מהאנשים הללו לעזוב את ישראל

אולגה אורלובה:  אנחנו צריכים לתת למדענים האלו את ההזדמנות להשיג כסף בעצמם מקרנות מדעיות אירופאיות ואמריקאיות

אולגה אורלובה:  אתה יכול לשאול אז אם הם יכולים לעשות זאת, למה הם לא עושים כך? 2 סיבות עיקריות: אם המדען אינו שייך לאיזשהו ארגון רשמי, אם הוא מחוץ למערכת, הוא אינו יכול להגיש בקשות לגרנטים בינלאומיים; והסיבה השנייה היא שגם אם היום מדען עובד באוניברסיטה, הסטטוס שלו כה נמוך, כמו חוקר ראשי או ראש פרויקט, כך שהאוניברסיטאות בישראל לא מאפשרות לו להגיש גרנטים באופן עצמאי

אולגה אורלובה:  למשל, בגרמניה או באמריקה המצב שונה, חוקר יכול לעשות זאת גם אם הוא לא ראש המעבדה

עודד פורר: ור"ה, אתם יכולים לענות על זה?     

דבורה מרגוליס: יש פרוצדורות שבהן נקלטים מדענים מחו"ל - - -     

עודד פורר: עכשיו אני שואל עוד לפני הקליטה, אני שואל על הנושא של הגשת בקשות למחקר, לגיוס, החסימה בגלל הפוזיציה ששמים אותו או קובעים באוניברסיטה

דבורה מרגוליס: אולי עדיף שאמיר מהמל"ג יענה, אני לא מכירה את הבירוקרטיה עד כדי כך אבל אני מניחה שיש לכך סיבות

אמיר גת: ברוב קרנות המחקר שמתוקצבות על ידינו פעילות ההגשה היא באמצעות מוסד, אתה לא יכול להגיש בקשה עצמאית

עודד פורר: זה קשור לרבנות הראשית?     

אמיר גת: לא

עודד פורר: זאת אומרת שזו לא הלכה שאני צריך להתחיל להתווכח עם הרב הראשי, אפשר לשנות את התקנונים, הם נוצרו הרי ע"י בני-אדם, לא קיבלנו אותם משמיים

עודד פורר:  היה לי פשוט דיון לפני על הרבנות הראשית – את ההלכה אתה לא יכול לשנות אבל פה אני חושב שאפשר

אמיר גת: אפשר לנסות

אמיר גת:  ההגשה מתבצעת על ידי רשויות המחקר באוניברסיטאות, במוסדות, בבתי חולים וכו', והרעיון מאחורי זה הוא שיש לך איזושהי מעטפת מסביב למדען, שיש לו קבוצת מחקר, יש לו תשתיות מחקר, facilities

עודד פורר: אנחנו נמצאים בסיטואציה שיש פה, א', כתוצאה מהעלייה של 2022-2023, מאות מדענים לדעתי, וחלקם כנראה ברמה מאוד-מאוד גבוהה, שהרבה מאוד מוסדות אקדמיים בעולם היו מתברכים בהם, ואנחנו מפספסים אותם ואת היכולת שלהם לחקור בסיטואציה שבה אנחנו יכולים להביא לכאן הרבה מאוד מדענים, בין אם תושבים חוזרים ובין עם עולים שירצו לבוא לכאן

עודד פורר:  האיום שחשים אותו כרגע שנובע מאנטישמיות נוגע לשתי האוכלוסיות האלה

עודד פורר:  אני כבר אומר למשרד הקליטה: אם אנחנו נעשה את אותה התוכנית שעשינו בעבר ניכשל את אותם הכישלונות שנכשלנו בעבר מבחינת ההיקפים שנצליח לטפל בהם

עודד פורר:  לכן אתם צריכים מעט לפתוח פה אפשרויות, גם למדענים

עודד פורר:  לא כולם רוצים בהכרח רק את התקן, יכול להיות שיש עוד דברים

עזרא זינגר: אבל זו התוכנית החדשה, דרך אגב, שפרסמנו עם הוות"ת, שנותנת מענה למדענים - - -     

עודד פורר: היא לא נותנת אפשרות למחקר וגיוס

עזרא זינגר: הם נכנסים כסגן ראש המעבדה

עזרא זינגר:  הם לא תלויים במספר התקנים – זה היופי של התוכנית – שהוא מאוד מצומצם באקדמיה, מצאנו דרך לעקוף את זה ולהגיד: תיכנסו כ-research associate, עמית מחקר בעולם

עודד פורר: והם יכולים להגיש בקשה לגרנט למחקרים?     

עזרא זינגר: בעיקרון מדיניות האקדמיה היא שבאמת ראש המעבדה הוא זה שמגיש - - -     

עודד פורר: על זה אני מדבר

עודד פורר:  אתם חייבים לשבור, ואני יודע שזה מאוד קשה לאקדמיה - - -     

דבורה מרגוליס: זה לא כללים ישראליים, חשוב להבין שמדובר על קרנות בינלאומיות, אירופה, ארצות הברית, גרמניה

עודד פורר: אולגה נתנה פה דוגמה אחרת לגבי גרמניה, אם אני לא טועה

עודד פורר:  אולגה, תוכלי לחזור על הדוגמה שנתת? אם חוקר רוצה להגיש בקשה לגרנט בגרמניה?     

אולגה אורלובה: (אמרה דברים בשפה האנגלית, להלן תרגומם:)      כן, אני אתן דוגמה

אולגה אורלובה:  קולגה אסטרו-פיזיקאי שלי הגיש בקשה למענק באוניברסיטה בגרמניה וכמובן שהם לא קיבלו אותו

אולגה אורלובה:  הם הציעו לו תפקיד נמוך יותר, כמדען בדרג ביניים, אך ברוסיה הוא היה ראש שתי מעבדות

אולגה אורלובה:  בגרמניה נאמר לו: אין לנו כסף ותפקיד עבורך, אבל אתה יכול להגיש בקשה לגרנט אירופאי ולהיות חוקר ראשי

אולגה אורלובה:  אנחנו יכולים להציע לך שייכות מוסדית, לא יותר, אין כסף ותפקיד אבל תשתמש באפשרויות האלה להשיג כסף בעצמך והוא עשה זאת

אולגה אורלובה:  זה אפשרי

אולגה אורלובה:      זה מאוד חשוב בזמנים אלו לשלב אנשים באקדמיה הישראלית במהלך המלחמה

אולגה אורלובה:  כמובן שהאנשים האלה הם לא צעירים, אולי הם לא המדענים הבכירים ביותר בעולם, אבל כרגע ישראל נמצאת במצב קשה ואנחנו צריכים לנצל את הפוטנציאל של אנשים שאינם צעירים מאוד

אולגה אורלובה:  הסיבה השנייה, יש בעולם משהו שנקרא דיפלומה מדעית

אולגה אורלובה:  אחד מהמקומות בהם יש אנטישמיות היא הקהילה המדענית באוניברסיטאות באמריקה ובאירופה

אולגה אורלובה:  קהילות אלו הן מאוד פרו פלסטיניות והן מאוד חזקות

אולגה אורלובה:  לכן חשוב מאוד לתת למדענים את היכולת ליצור קשרים בינלאומיים

אולגה אורלובה:  במובן הזה, זה הכרחי לתת למדענים הזדמנות לשמר את הקשרים הבינלאומיים שהיו להם ברוסיה ושהם איבדו כשהגיעו לישראל

עודד פורר: תודה

עודד פורר:  חבר הכנסת זאב אלקין, בבקשה

זאב אלקין: תודה רבה, אדוני היושב-ראש, אני מברך אותך על קיום הדיון הזה וקיום דיוני המעקב

זאב אלקין:  בהחלט יש פה רגע שיכול להיות היסטורי למדינת ישראל, לנסות דווקא מהמשבר לבנות את המדע הישראלי

זאב אלקין:  זה נכון גם לגבי מדענים עולים וגם לגבי מדענים חוזרים

זאב אלקין:  יש פה כמה תהליכים שיכולים להביא לתוצאה הזאת

זאב אלקין:  זה מחייב מהמערכת להתארגן בהתאם כי אם לא נעשה זאת נפספס את ההזדמנות

זאב אלקין:  זה קרה לנו כמה פעמים כבר בהיסטוריה של מדינת ישראל ואפילו טרום הקמת המדינה

זאב אלקין:  אנשים לא יודעים – אני מניח שאתה יודע – שבזמנו אלברט איינשטיין, לפני שהוא נסע לארצות הברית, בא עם הרעיון להקים פה מרכז למדענים יהודיים שצריכים לעזוב את גרמניה, באוניברסיטה העברית לא פעלו מהר וכל השאר היסטוריה

עזרא זינגר: אם יורשה לי אני אגיד שכן עלתה כמות המדענים שאנחנו מסייעים להם

עזרא זינגר:  אם היינו פעם ב-1,100, היום אנחנו ב-1,700

זאב אלקין: כי פשוט עלה מספר המדענים שעולים, זה לא בגלל שהפעלתם תוכניות יותר מתאימות שמשכו יותר מדענים אלא כי יש למדענים יותר סיבות לעזוב

עודד פורר: חבר הכנסת אלקין וגם אני מכירים את משרד הקליטה טוב

עודד פורר:  משרד הקליטה לא גדל בהיקף כוח האדם שלו ביחס ישר, או, אפילו הייתי אומר, בכלל, למה שקרה פה מבחינת עלייה ב-22-23

עודד פורר:  מטבע הדברים, אתם מטפלים בהרבה יותר אנשים, אבל גם הטיפול בסוף יושב על אותו תקציב, ולכן העובדים עבדו מאוד קשה בתקופה הזאת, אלה שנים שהמשרד מתח את עצמו לכל הכיוונים, אבל דה-פקטו, מבחינת המענה – ופה הטענות הן לאוצר וגם מבחינת מדיניות של סדרי עדיפויות – בסיפור הזה של מדענים עולים אנחנו כבר בפספוס, מדענים עולים ותושבים חוזרים

עודד פורר:  מבחינת הזכאויות הם כמעט זהים לדעתי, אם אני שם את קמ"ע בצד

עזרא זינגר: מבחינת היקפי סיוע של עולים, כן

עזרא זינגר:  תושבים חוזרים זה רק לשנתיים ובהיקף יותר נמוך מאשר עולים, שזה שלוש שנים בהיקף יותר גבוה

עודד פורר: אני חושב שצריך לעשות כמה דברים: דבר ראשון הוא קודם כל – ואתה זה אני אומר לאוצר וגם למשרד העלייה והקליטה – לתת ודאות למי שנמצא בתוך התהליך

עודד פורר:  אתם לא יכולים להגיד להם שזה עד ה-31 בדצמבר 2023

עודד פורר:  זה גם כסף קטן בהשוואה לתקציב משרד העלייה והקליטה ולקיצוצים שיידרשו בתקציבים כאלה ואחרים קואליציוניים, אבל זה אנשים שהם בתוך המערכת, הרב-שנתיות הזאת היא קריטית, אין מה לעשות

עודד פורר:  צריכה להיות פה הרשאה להתחייב, שיודעים שכבר מחויבים על 24 ואולי על 25, אבל מי שכבר במערכת יודע שהוא בתוך המערכת

עודד פורר:      עכשיו נדבר על מה שצריך להיות לגבי כל מי שנמצא מחוץ למערכת

עודד פורר:  אנחנו נמצאים עכשיו במשבר מאוד מאוד גדול שהוא הזדמנות

עודד פורר:  כל פעם אנחנו מדברים על גורמי הדחיפה והמשיכה, יש גורם דחיפה ענק כרגע באקדמיות, באוניברסיטאות בעולם, לבוא לכאן

עודד פורר:  אנחנו צריכים להיות מטומטמים גמורים כדי לא לפתוח את השערים ולגרום לאנשים לבוא לכאן ולא שיחליטו שהם נודדים למקומות אחרים בעולם, כי יש מדינות אגב שמבינות את מה שאנחנו מבינים ורוצות לקלוט את המדענים הישראליים או עולים שעוזבים אוניברסיטאות מסוימות

עודד פורר:  זאת אוכלוסייה מחוזרת

עודד פורר:      לכן, יש פה שני דברים שמשרד העלייה והקליטה חייב לעשות ולהוביל – וזה גם בסיכום הדיון בפניה שלי לשר – אתם חייבים לגבש מחדש תוכנית לאומית להשבת המוחות בהיבט של מדענים ישראליים עם כל המשמעויות, יחד עם התעשייה, יחד עם השמה, יחד עם כולם

עודד פורר:  זה הזמן, זה לא לאחר המלחמה, צריך לעשות את זה עכשיו

עודד פורר:  רק השמועה על כך – הרי המידע רץ מהר – וברגע שיבינו בעולם, אנשים שנמצאים שם, שמתגבשת תוכנית כזאת, אתם תראו גם את כמות הפניות שתהיה לבוא להיכנס לתוך האירוע הזה

עודד פורר:  זה חייב לכלול את משרד העלייה והקליטה, את משרד הכלכלה, את המדען הראשי, את משרד החינוך או המועצה להשכלה גבוהה, ולייצר את הפלטפורמה הזאת

עודד פורר:  זה בהיבט של השבת המוחות

עודד פורר:      הדבר הנוסף זו תוכנית מיוחדת לעולים בהקשר הזה וצריך לחשוב מחוץ לקופסה גם לאלה שכל מה שהם צריכים זה את האפשרות להגיש גרנטים

עודד פורר:  אני מבקש מהוות"ת, אמיר: אנחנו לא יכולים לטפל באירוע הזה בכלים שטיפלנו בהם עד עכשיו, תעשו איזשהו מעבר על מה קורה במקומות אחרים בעולם, כל הרעיון באקדמיה הוא לפרוץ את הגבולות, תפרצו את הגבולות

עודד פורר:  אם מגיע לכאן מישהו שהוא בדרגה כל כך גבוהה וכל מה שצריך זה חצי כותרת ליד השם כדי שהוא יוכל להגיש לגרנט – שיגיש, שיגיש, שיבנה לעצמו את צוות המחקר, שיהיה פה

עודד פורר:  למה שהוא יחקור שם? שיחקרו פה

עודד פורר:  זו חובה חד משמעית

עודד פורר:  זה הרבה יותר משמעותי בעיניי מאשר לריב על תקציב של עוד 10 מדענים בתקן, חצי תקן, והם כל הזמן נלחמים על התקן

עודד פורר:  בסוף, אם תהיה פה נבחרת של מדעני מחקר שיודעים להגיש גרנט, כבר מסביבם תיבנה תשתית של פעולות נוספות

עודד פורר:       לתוך זה אני גם רותם את התעשייה ומשרד הכלכלה בהיבט של השוק הפרטי

עודד פורר:  אלה הבקשות שלי

עודד פורר:  נקבע דיון מעקב לעוד כשבועיים-שלושה

עודד פורר:  אני חושב שבאוניברסיטאות יצליחו עד אז לחשוב על פתרונות בהיבט של מענקי המחקר

עודד פורר:  גם נציגת משרד העלייה והקליטה, תעבירי את המסר הזה למשרד, נוציא את זה גם בסיכום הדיון, אתם חייבים עכשיו לתכנן, זה הזמן

עודד פורר:  תודה רבה, הישיבה נעולה